Koeël uiteindelik uit ná aanval op kleinhoewe | Maroela Media
Matthew Joubert (20) kan nou begin "fokus op gesond raak" nadat hy byna twee weke gelede tydens 'n aanval op 'n kleinhoewe buite Pretoria in die bors geskiet is.
"Die koeël is Woensdag tydens 'n operasie uitgehaal. Matthew kan nou fokus op gesond raak. Die Zuid-Afrikaans-hospitaal was die beste ondervinding ooit," het Nicky, Matthew se ma, aan Maroela Media gesê.
"Die koeël is deur 'n sersant van die Cullinan-polisie afgehaal en alles is nou in polisiehande. Ons hoop dit kan tot 'n inhegtenisneming lei."
Matthew is verlede Maandag omstreeks 19:00 op sy gesin se kleinhoewe buite Cullinan geskiet. Matthew en sy ouer broer, Gideon (23), boer daar met inheemse bokke terwyl hul pa, Gideon (51), as konsultant vir 'n IT-maatskappy werk.
'n Onbekende aantal aanvallers het weggekruip en hom uit die bloute in die bors met 'n kleinkaliber-vuurwapen geskiet toe hy die duiwehok gaan toemaak het. Hy het bebloed teruggehardloop na die huis waar hy voor sy ouers inmekaargesak het.
Matthew is na 'n private hospitaal in die noorde van die stad gehaas en 'n dag later ontslaan.
Hy is verlede Woensdag vir 'n tweede mening na 'n chirurg wat Vrydag probeer het om die koeël, wat sowat 5 mm onder die vel was, onder lokale verdowing te verwyder. Die koeël was egter te glibberig en het bly rondskuif, waarna Matthew na die Zuid-Afrikaans-hospitaal verwys is sodat die koeël onder narkose verwyder kan word.
Lees die vorige berigte oor Matthew Joubert op Maroela Media.
Gauteng Matthew Joubert plaasaanvalle Pretoria
Matthew ons bid jou alle sterkte toe, mag jy nou gou genees en met jou lewe aangaan .. mag jy hierdie nagmerrie gou vergeet en 'n mooi toekoms hê. Mag die kriminele wat jou as onskuldige man aangeval het aan die pen ry en vir ewig toegesluit word .. hulle hoort nie in die samelewing nie.
Spoedige herstel toegewens Matthew. Mag jy en jou gesin veilig wees.
Matthew – baie bly vir jou part koeel is uit. Sterkte nou met die pad van herstel.
Wil net die aandag vestig op die feit dat mens lyk my maar altyd 'n tweede opinie moet kry. Hoe de ongeluk kan die eerste dokter die opinie huldig dat die koeel nie kan uit nie, terwyl 'n tweede een haal dit suskesvol uit skynbaar sonder enige groot dramas?
Net soos mens verskillende sjefs kry (verskoon dat ek julle uitkies!), kry mens verskillende dokters. Party beter as ander.